ΔΙΑΤΑΞΗ ΤΟΥ ΠΡΩΤΟΔΙΚΕΙΟΥ (τέταρτο τμήμα)
της 9ης Σεπτεμβρίου 2008
Υπόθεση T-143/08
Luigi Marcuccio
κατά
Επιτροπής των Ευρωπαϊκών Κοινοτήτων
«Υπαλληλική υπόθεση – Κοινωνική ασφάλιση – Απόρριψη της αιτήσεως για 100 % κάλυψη ορισμένων ιατρικών εξόδων του προσφεύγοντος»
Αντικείμενο: Προσφυγή με αντικείμενο, μεταξύ άλλων, αίτημα περί ακυρώσεως των αποφάσεων του γραφείου εκκαθαρίσεως εξόδων του κοινού συστήματος
ασφαλίσεως υγείας των Ευρωπαϊκών Κοινοτήτων, αφενός, να μην αναληφθούν κατά 100 % ορισμένα ιατρικά έξοδα του προσφεύγοντος
και, αφετέρου, να μην επιστραφούν τα έξοδα ιατρικής εξετάσεως σύμφωνα με τους κανόνες που εφαρμόζονται στις περιπτώσεις εξετάσεως
από κορυφαίους ιατρούς, καθώς και αίτημα περί καταδίκης της Επιτροπής στην καταβολή ορισμένων ποσών εκ των ιατρικών εξόδων.
Απόφαση: Η προσφυγή απορρίπτεται ως απαράδεκτη. Κάθε διάδικος φέρει τα δικαστικά έξοδά του.
Περίληψη
Υπάλληλοι – Κοινωνική ασφάλιση – Ασφάλιση ασθενείας – Έξοδα ασθενείας – Σοβαρή ασθένεια – Επιστροφή σε ποσοστό 100 % – Προϋποθέσεις
(Κανονισμός Υπηρεσιακής Καταστάσεως των υπαλλήλων, άρθρο 72 § 1· ρύθμιση για την κάλυψη κατά των κινδύνων ασθενείας, άρθρο
28 και παράρτημα I, σημείο IV)
Η κάλυψη των ιατρικών εξόδων κατά 100 %, βάσει του άρθρου 72, παράγραφος 1, του Κανονισμού Υπηρεσιακής Καταστάσεως των υπαλλήλων
των Ευρωπαϊκών Κοινοτήτων (στο εξής: ΚΥΚ), προϋποθέτει ότι η οικεία ασθένεια θεωρείται ως αποτελούσα μέρος των ρητώς αναφερομένων
στη διάταξη αυτή ασθενειών ή ότι η αρμόδια για τους διορισμούς αρχή αναγνωρίζει ότι η εν λόγω ασθένεια έχει σοβαρότητα παρεμφερή
με αυτή των αναφερομένων στη διάταξη ασθενειών. Προς τούτο, απόκειται προδήλως στον ενδιαφερόμενο να αναφέρει για ποια ασθένεια
πρόκειται και να προσκομίσει τα δικαιολογητικά έγγραφα. Συναφώς, αφενός, σύμφωνα με το άρθρο 28 της ρυθμίσεως σχετικά με την
ασφάλιση των υπαλλήλων των Ευρωπαϊκών Κοινοτήτων κατά των κινδύνων ασθενείας, οι αιτήσεις περί επιστροφής ιατρικών εξόδων
πρέπει να συνοδεύεται από τα πρωτότυπα δικαιολογητικά έγγραφα και, αφετέρου, σύμφωνα με το σημείο IV του παραρτήματος I της
ρυθμίσεως αυτής, οι αιτήσεις με σκοπό να αναγνωρισθεί ότι μια ασθένεια είναι παρεμφερούς σοβαρότητας με τη σοβαρότητα των
τεσσάρων ασθενειών που αναφέρονται στο άρθρο 72, παράγραφος 1, του ΚΥΚ πρέπει να συνοδεύονται από έκθεση του θεράποντος ιατρού
του ενδιαφερομένου.
Καθόσον μια αίτηση δεν περιλαμβάνει κανένα νέο στοιχείο δυνάμενο να δικαιολογήσει την κατά 100 % κάλυψη των ιατρικών εξόδων
του οικείου υπαλλήλου, η σιωπή της διοικήσεως σε συνέχεια της αιτήσεως αυτής ουδόλως μεταβάλλει την νομική του κατάσταση,
η οποία απέρρευσε από τη σιωπηρή απόφαση να απορριφθεί προηγούμενη αίτηση με την οποία γνωστοποίησε την απαίτηση αυτή ενώπιον
της διοικήσεως, και, επομένως, δεν αποτελεί βλαπτική πράξη κατά την έννοια των άρθρων 90 και 91 του ΚΥΚ.
(βλ. σκέψεις 37, 39 και 41)